KIRJALLINEN KYSYMYS E-2516/99

esittäjä(t): Sergio Berlato (UEN) komissiolle

(22. joulukuuta 1999)

Aihe: Direktiivi 79/409/ETY villilintujen suojelusta

Villilintuja koskeva direktiivi 79/409/ETY(1) on nyt 20 vuotta vanha ja koska sitä ei ole koskaan otettu uudelleen käsiteltäväksi tai muutettu, direktiivin perinpohjainen uudistaminen olisi nyt tarpeen.

Vuosien kuluessa on siirrytty lainsäädäntöön, jossa määrätään ainoastaan ehdottomista velvoitteista, kun taas aiemmin, edellä mainittua direktiiviä vastaavassa direktiivissä, esimerkiksi sen 9 artiklassa, annettiin mahdollisuus poikkeuksiin tiettyinä ajanjaksoina ja pienten määrien osalta ja kutakin jäsenvaltiota velvoitettiin ryhtymään tarvittaviin toimenpiteisiin direktiivissä asetettujen tavoitteiden saavuttamiseksi.

Direktiivin liitteessä II esitetään luettelo suojelluista lajeista, ja siinä suljetaan pois automaattisesti sellaiset lajit, joita ei ole sisällytetty luetteloon. Aikooko komissio tarkistaa direktiiviä 79/409/ETY villilintujen ja niiden elinympäristön tehokkaan suojelun takaamiseksi, kun otetaan huomioon sekä biologiset että biomaantieteelliset muutokset Euroopassa?

(1) EYVL L 103, 25.4.1979, s. 1.

Margot Wallströmin komission puolesta antama vastaus

(19. tammikuuta 2000)

Luonnonvaraisten lintujen suojelusta 2 päivänä huhtikuuta 1979 annettua direktiiviä 79/409/ETY on muutettu useita kertoja, esimerkiksi 25 päivänä heinäkuuta 1985 annetulla direktiivillä 85/411/ETY(1), 6 päivänä maaliskuuta 1991 annetulla direktiivillä 91/244/ETY(2), 8 päivänä kesäkuuta 1994 annetulla direktiivillä 94/24/EY(3) ja 29 päivänä heinäkuuta 1997 annetulla direktiivillä 97/49/EY(4) (ja näiden lisäksi muutoksia on tehty Kreikan, Espanjan ja Portugalin liittyessä yhteisöön).

Direktiivin 79/409/ETY soveltamisalaan kuuluvat kaikki luonnonvaraiset linnut jäsenvaltioiden Euroopassa sijaitsevilla alueilla, joihin perustamissopimusta sovelletaan. Direktiivin 1 artiklassa vahvistetaan sen koskevan kaikkia luonnonvaraisina eläviä lintuja. Direktiivin tavoitteena on näiden lajien suojelu, hoitaminen ja sääntely ja siinä annetaan sääntöjä niiden hyödyntämisestä. Direktiivin 5 artiklassa edellytetään, että jäsenvaltiot toteuttavat tarvittavat toimenpiteet kaikkien sen 1 artiklassa tarkoitettujen lintulajien sellaisen yleisen suojelujärjestelmän perustamiseksi, jossa kielletään erityisesti lintujen a) tahallinen tappaminen tai pyydystäminen, b) pesien ja munien tahallinen tuhoaminen tai vahingoittaminen ja pesien siirtäminen, c) munien ottaminen luonnosta ja munien hallussa pitäminen tyhjinäkin, d) tahallinen häirintä erityisesti lisääntymis- ja jälkeläistenkasvatusaikana, jos häirintä vaikuttaisi merkittävästi kyseisen direktiivin tavoitteisiin ja e) sellaisten lintulajien hallussapitäminen, joiden metsästäminen ja pyydystäminen ei ole sallittua.

Tämän yleisen suojelujärjestelmän lisäksi direktiivin 4 artiklassa säädetään, että sen liitteessä I lueteltujen luonnonvaraisten lintulajien elinympäristöjä on suojeltava erityistoimin, jotta varmistetaan lajien eloonjääminen ja lisääntyminen niiden levinneisyysalueella. Lisäksi 7 artiklassa todetaan, että direktiivin liitteessä II lueteltujen lajien kantojen koon, maantieteellisen levinneisyyden ja lisääntymisnopeuden takia koko yhteisössä niitä voidaan metsästää kansallisen lainsäädännön mukaisesti, jos metsästys ei vaaranna suojelutoimenpiteitä niiden levinneisyysalueella (liitteessä II olevassa 1 osassa tarkoitettuja lajeja saa metsästää niillä maantieteellisillä vesi- ja maa-alueilla, joihin kyseistä direktiiviä sovelletaan, ja liitteessä II olevassa 2 osassa tarkoitettuja lajeja saa metsästää vain niissä jäsenvaltioissa, joista on maininta). Arvoisa parlamentin jäsen viittaa direktiivin 9 artiklaan, jossa luetellaan vaatimukset ja edellytykset, joilla voidaan hyväksyä poikkeuksia direktiivin säännöksistä.

Direktiivin 79/409/ETY mukaan siis kaikkia luonnonvaraisia lintulajeja suojellaan yleisellä suojelujärjestelmällä ja direktiivin liitteessä I mainittuihin lajeihin sovelletaan tiukempaa suojelujärjestelmää. Sen sijaan liitteessä II lueteltuihin lajeihin sovelletaan vähemmän ankaraa suojelua. Poikkeuksia direktiivin säännöksistä voidaan myöntää tiukoin edellytyksin. Jos jäsenvaltiot panevat tämän direktiiviin säännökset asianmukaisesti täytäntöön, niillä turvataan kaikkien Euroopan luonnonvaraisten lintulajien säilyttäminen sallien kuitenkin niiden harkittu hyödyntäminen ja ekologisesti tasapainoinen säätely. Sen vuoksi komissio katsoo, että direktiivin 79/409/ETY perusteellinen muuttaminen ei ole tällä hetkellä tarpeen.

(1) EYVL L 233, 30.8.1985.

(2) EYVL L 115, 8.5.1991.

(3) EYVL L 164, 30.6.1994.

(4) EYVL L 223, 13.8.1997.